Den forhenværende justitsminister Frank Jensen er Socialdemokraternes nye kandidat som Københavns overborgmester efter Ritt Bjerregaard. Det siger Katrine Hofman Bang, der er formand for Socialdemokraterne i 1. kreds på Østerbro. Det oplyser Ritzau. Frank Jensen kommer oprindeligt fra Aalborg-egnen. Han forlod politik ved sidste folketingsvalg, efter at han tabte et kampvalg om formandsposten hos Socialdemokraterne. I dag er Frank Jensen direktør i Danske Advokater og bor i København. Flere peger på ham Jan Salling, som er formand for Socialdemokraterne i København, håber, at Frank Jensen vil være partiets spidskandidat som overborgmester i København. Også den politiske ordfører for Socialdemokraterne på Københavns Rådhus, Anne Vang, bakker op om Frank Jensen. - Han er en kandidat, der har det format, som en by som København har brug for. Han har hjeretet på rette sted og nogle stærke socialdemokratiske holdninger, siger Anne Vang. Det har endnu ikke været muligt at få en kommentar fra Frank Jensen selv, men ifølge TV 2 er han gået i tænkeboks.
Frank Jensen bliver ny overborgmesterkandidat i København.